གངས་འདབས་ཀྱི་རོལ་དབྱངས།
ཉིན་ཞིག་ན་ཚོད་བརྒྱད་བཅུ་ལ།། སོན་པའི་རྒན་པོ་དེའི་དྲུང་དུ།། བྱིས་པ་བློ་རིག་ཅན་པོ་ཞིག། ཡོངས་ནས་མ་རབས་སྣ་ཚོགས་བྱས།། དེ་ཚེ་རྒན་པོས་བྱིས་པ་འདིར།། ཉམ་མྱོང་བསླབ་བྱ་འགའ་བཤད་ནས།། མ་རབས་ཡ་རབས་ལེགས་ལམ་ལ།། སྒྱུར་བར་བྱ་སྙམ་འདི་སྐད་དོ།། ”ཀ་ཡེ་ཉོན་དང་བྱིས་པ་ལགས།། ཁ་ལག་མ་རབས་མ་བྱེད་པར།། ག་ལེར་ཡ་རབས་ལ་བརྩོན་ནས།། ང་ཡི་ཉམས་མྱོང་བསླབ་བྱར་ཉོན།།” ཅེས་སྨྲས་རྒན་པོས་བརྩེ་སེམས་ཀྱིས།། བསླབ་བྱ་འདོམས་པར་རྩོམ་པའི་ཚེ།། བྱིས་པ་བློ་རིག་ཅན་པོ་དེས།། དེ་ལ་ཟུར་བྱའི་ཚིག་འདི་སྨྲས།། ”ང་རྒྱལ་ཆེ་བའི་རྒན་པོ་ཁྱོད།། ག་ལེར་མ་ཎི་མི་འདོན་པར།། ཁ་མཁས་མུ་ཅོལ་སྣ་ཚོགས་དེ།། ཀ་ཡེ་ང་ལ་མ་བཤད་ཅིག།” ཅེས་སྨྲས་བསམ་བཞིན་བྱིས་པ་ཡིས།། རྒན་པོར་མ་རབས་སྣ་ཚོགས་བྱས། རྒན་པོས་ཅི་བྱ་གཏོལ་མེད་ངང་།། སླར་ཡང་བསླབ་བྱ་འདི་ལྟར་བཤད།། ”ཅ་ཅོའི་ཚིག་རྩུབ་ངག་འཆལ་གྱིས།། ཆ་མེད་རྒན་པོར་མ་སྡང་བར།། ཇ་ལོའི་མདང་བཞིན་མེས་པོའི་སྲོལ།། ཉ་ཉོག་སྤོངས་ལ་སློབ་སྦྱོང་གྱིས།།” དེ་སྐད་རྒན་པོས་ངག་འཇམ་གྱིས།། ཕན་སེམས་དང་བཅས་སྨྲས་པའི་ཚེ།། བྱིས་པས་ཇི་མི་སྙམ་བཞིན་དུ།། ཅོ་འདྲིའི་ཚིག་ལན་འདི་ལྟར་བཏབ།། ”ཉ་ཉོལ་ལེ་ལོ་སྒྱིད་ལུགས་ཀྱིས།། ཇ་ཆང་འཐུང་བས་ཚིམས་པ་དང་།། ཆ་ལུགས་ལེགས་བཅོས་མི་ཤེས་པ།། ཅ་དག་མེས་པོའི་སྲོལ་ལགས་སམ།།” རྒན་པོའི་ཕྲག་འགོར་ཐལ་ཅག་བཅས།། བྱིས་པས་དེ་སྐད་སྨྲས་པའི་ཚེ།། རྒན་པོའི་རང་མཚང་ལ་ཕོག་ནས།། བྱིས་པར་སྡིགས་པའི་སྐད་ཀྱིས་བཤད།། ”ཏཱ་མིང་ཁྲིམས་སྲོལ་ལྟ་བུ་ཡིས།། ཐ་ཤལ་ཁྱོད་འདྲ་མ་བཏུལ་ན།། ད་ལྟའི་དུས་ཀྱི་གཞོན་རབས་རྣམས།། ན་ནིང་ད་ལོ་ཇེ་སྨྱོ་རེད།།” ཅེས་སྨྲས་རྒན་པོས་གཡུག་ཏོ་དེ།། གནམ་ལ་ཕྱར་ནས་སྡིགས་བྱས་ཀྱང་།། བྱིས་པ་སྐྲག་སྣང་ཙམ་མེད་པར།། རྒན་པོའི་ཚིག་ལ་ཚིག་ལེན་བཏབ།། ”ན་ཆུང་གཞོན་རབས་ང་ཚོ་དང་།། ད་ལྟའི་དུས་ཀྱི་རྒན་རབས་གཉིས།། ཐ་དད་བསམ་སྤྱོད་ཡིན་པ་ལས།། ཏ་རིན་ཁྱོད་དང་འདྲ་ལེ་མིན།།” མི་རྒན་མདུན་ནས་ཡར་མར་དུ།། འགྱིང་འགྲོས་བྱེད་བཞིན་དེ་སྐད་སྨྲས།། རྒན་པོའི་མ་རབས་བྱིས་པ་འདིར།། བསམ་ཤེས་འཇུག་སྙམ་སླར་ཡང་སྨྲས།། ”པ་ཊའི་ཀ་ཁ་མི་ཤེས་ཀྱང་།། ཕ་མེས་བསླབ་བྱ་མི་ལེན་པར།། བ་ལང་ལྟ་བུའི་གསར་བུ་ཁྱོད།། མ་སྐྱེས་ཨ་མའི་ཞབས་འདྲེན་རེད།།” དེ་སྐད་བརྗོད་བཞིན་རྒན་པོ་ཡིས།། ག་ལེར་བྱིས་པའི་འགྲམ་གཅར་ནས།། བེར་ཀ་མགོ་རུ་བཞུས་པའི་ཚེ།། བྱིས་པ་བྲོས་བཞིན་འདི་སྐད་དོ།། ”མ་སྐྱེས་ཨ་མའི་བུ་ཆུང་ང་།། བ་ལང་ལྟ་བུའི་ཐ་ཤལ་མིན།། ཕ་དང་མེས་པོའི་བརྒྱུད་འཛིན་དང་།། པ་ཊའི་ཀ་ཁ་ཤེས་མཁན་ཡིན།།” ཅེས་སྨྲས་བྱིས་པ་རྒན་པོའི་མདུན།། སླར་ཡང་འགྱིང་འགྲོས་བྱེད་བཞིན་སྡད།། རྒན་པོའི་ཅི་བྱ་གཏོལ་མེད་ངང་།། ཕངས་པའི་ཉམས་ཀྱིས་འདི་སྐད་སྨྲས།། ”ཙག་རྩིག་བྱིས་པ་མང་ན་ཡང་།། ཚ་བོ་ཁྱོད་འདྲ་ངས་མ་མཐོང་།། ཛ་དྲག་བརྩོད་གླེང་མི་བྱེད་པར།། ཝ་ལེར་ད་ནི་ཡུལ་དུ་སོང་།།” ཅེས་སྨྲས་ཡར་ལ་ལངས་གྲབ་ཀྱིས།། རང་ཁྱིམ་ལོག་པའི་སྟ་གོན་བྱས།། བྱིས་པ་མྱུར་དུ་རྒན་པོའི་དྲུང་།། ཡོང་ནས་རྩོད་པའི་ཚིག་འདི་བརྗོད།། ”ཝ་ལེར་ཁྱོད་གམ་འདུག་དགོས་མེད།། ཛ་དྲག་འཁྱམ་པོའི་བུ་ཆུང་ངས།། ཚ་གྲང་ཆེ་བའི་རང་རིགས་ལ།། ཙག་ཙིག་སྲི་ཞུ་སྒྲུབ་ཏུ་འགྲོ།” དེ་སྐད་སྨྲས་རྗེས་བྱིས་པ་དེས།། སླར་ཡང་རྒན་པོའི་མདུན་བཀག་ནས།། ཚིག་ལན་ཞིག་ལ་རེ་སྒུག་བྱས།། རྒན་པོའི་མ་བཟོད་འདི་སྐད་དོ།། ”ཞ་བོར་གྱུར་པའི་རྒན་པོ་ལ།། ཟ་བྱེད་ངན་པས་མ་རབས་ཀྱིས།། འ་འུལ་ཐུབ་ཚོད་མ་བྱེད་པར།། ཡ་རབས་གཞོན་ནུའི་སྤྱོད་པ་མཛོད།།” རྒན་པོའི་ད་དུང་འཇམ་པའི་ཚིག ། སྨྲས་ཏེ་འགྲོ་བའི་གྲབ་བྱེད་ཚེ།། བྱིས་པས་ཚིག་ལན་འདི་ལྟ་བུ།། མདུན་ནས་ཕྱིར་ནུར་བྱེད་བཞིན་སྨྲས།། ”ཞ་ལོང་རྒན་པོ་སྨྱོན་པ་ཁྱོད།། ཟ་ངན་རྙིང་ཞེན་ཨུ་ཚུགས་ཀྱིས།། འ་ཅག་མདུན་ལམ་མ་སྒྲིབ་དང་།། ཡ་རབས་བུ་ངས་ངན་མི་བྱེད།།” དེ་སྐད་བྱིས་པས་སླར་སྨྲས་ཚེ།། རྒན་པོས་བྱིས་པ་ཆོ་ལད་འདི།། འཇམ་རྩུབ་གང་གིས་ཐབས་བཀོལ་ཡང་།། བཅོས་ཐབས་མི་འདུག་སྙམ་ནས་སྨྲས།། ”ར་བ་གངས་རིའི་ཡུལ་ལྗོངས་ཀྱི།། ལ་ལུང་གང་དུ་སོང་ན་ཡང་།། ཤ་ཚའི་ཞེན་མེད་ཁྱོད་འདྲ་ཞིག། ས་སྟེང་འདི་ན་ཡོད་མི་སྲིད།།” ཅེས་སོགས་རྒན་པོས་ཚིག་མཚོན་གྱིས།། བྱིས་པར་ཟོན་མེད་སྨྲས་པ་ལ།། ན་ཆུང་བློ་རིག་ཅན་པོ་དེས།། སླར་ཡང་རྒན་པོར་ཚིག་ལན་བཏབ།། ”ར་བ་གངས་རིའི་ཡུལ་ལྗོངས་འདིར།། ལ་རྒྱའི་བློ་རིག་གྱིས་ཕྱུག་ཤིང་།། ཤ་ཞེན་ལྷག་བསམ་དཀར་པོ་ཅན།། ས་སྟེང་འདི་ན་ང་ལས་མེད།།” དེ་སྐད་སྨྲས་རྗེས་རྒན་པོ་ལ།། མདུན་དུ་འགྲོ་བའི་ལམ་ཕྱེས་པས།། རྒན་པོས་བསྐྱར་དུ་ཚིག་འདི་དག། ཕྱིར་ལ་འཁོར་ནས་བཤད་པའོ།། ”ཧ་ཧ་ལོ་ཆུང་བྱིས་པ་ཁྱོད།། ཨ་ཕའི་བུ་ཞིག་ཡིན་པ་དང་།། ཧ་ཅང་རིགས་ཞེན་ལྷག་བསམ་ཞིག། ཨ་བུར་ཡོད་ན་རྒན་བུར་བྱམས།།” ཅེས་སྨྲས་རྒན་པོས་བྱིས་པ་ལ།། མིག་ཟུང་གཅེར་ནས་ཚིག་ལེན་སྒུག། བྱིས་པས་བསམ་གཞིག་ཅུང་བྱས་རྗེས།། འདི་ལྟར་ཚིག་ལན་དྲངས་པོས་བཏབ།། ”ཧ་ཧ་རྒན་པོ་ཉམས་མྱོང་ཅན།། ཨ་མཚར་མིན་པའི་དོན་གྱི་གཏམ།། ཧ་ལོའི་དྲི་མས་མ་གོས་པའི།། ཨ་ཁུ་རྒན་པོའི་སྐད་ཆ་རེད།།” བྱིས་པས་དེ་སྐད་སྨྲས་པ་དང་།། རྒན་བྱིས་བར་གྱི་བརྩོད་གླེང་དེ།། འཇུག་རྫོགས་དེ་ནས་རྒན་བྱིས་གཉིས།། མཐུན་པ་སྤུན་གྱི་ངང་ཚུལ་གྱུར།། སྐྱིད་སྡུག་མདུན་མ་ལྷན་དུ་བསྲེས།། གསར་རྙིང་རྩོད་པའི་འགལ་འདུ་ཞི།། རྒན་བྱིས་བསམ་པ་གཅིག་ཏུ་མཐུན།། མདུན་བསྐྱོད་ལམ་བུ་མཉམ་དུ་སྦྲེལ།། ༢༠༡༠/༣/ ༢༨